Burjassot celebra la festa en honor a la Patrona i a Sant Miquel Arcàngel
2025-07-24

Del 19 al 30 de setembre, Burjassot celebrarà la seua festa patronal en honor a la Mare de Déu de la Cabeza, amb un programa de festes que ja està en el carrer. En 2015, Teresa Ballester Llopis, Clavariessa Major, Marta Alegre Férriz, Carla Massoti Alabadí, Cristina Montesinos Estellés, Raquel Vicente López, Cristina Navarré Gómez i Laura Olmeda Hernández són les set joves que componen la Clavaria de la Mare de Déu de la Cabeza i que, amb molta il·lusió des que van ser nomenades l’any passat, no han deixat de treballar en tots aquests mesos perquè aquests dies siguen molt especials, al mateix temps que no han deixat de gaudir al màxim de tots els moments que els està proporcionant enguany de clavaria.

Com és habitual, els dies de festa començaran el 19 de setembre, amb la celebració de la Baixada de la imatge de la Patrona, des de l’Ermita fins a la Parròquia de Sant Miquel Arcàngel. Organitzada per la Junta del Novenari 2015, la Baixada se celebrarà a continuació de la Missa Solemne que se celebrarà, en la mateixa Ermita, que tindrà lloc a les 19 h. Aqueix mateix dia, a les 23 h, tindrà lloc la Nit d’Albades, organitzada pels Clavaris de Sant Miquel Arcàngel. A partir del 20 de setembre, començarà la tradicional Novena en honor a la Mare de Déu de la Cabeza que se celebrarà tots els dies, fins al 28 de setembre, en la Parròquia de Sant Miquel, a les 19.30 h.

Com a cites especials dins d’aquests dies festius, les Clavariesses de la Mare de Déu de la Cabeza han organitzat, en primer lloc, un sopar de cabasset que tindrà lloc el divendres 25 de setembre, en el Pati de les Sitges i, amb la qual, les Clavariesses tenen la intenció de reunir a totes les dones de Burjassot que hagen sigut clavariesses. A més, a aquest sopar de confraternitat estan convidats tots els ciutadans que vulguen assistir. N’hi ha prou amb portar l’entrepà i les Clavariesses s’encarregaran de posar la beguda i el picoteig. D’altra banda, el diumenge 27 de setembre, la Plaça de l’Ajuntament acollirà una festa infantil que començarà a les 11 h, amb inflables, música, jocs i balls amenitzats per “A Riure”. Aquesta jornada lúdica compta amb la col·laboració de l’Ajuntament de Burjassot.

El 28 de setembre, de 18 a 20 h, els Clavaris de Sant Miquel 2015 estaran repartint orxata i fartons en la Plaça de l’Església de Sant Miquel, un gest amb el qual la Clavaria celebrarà la vespra del Dia de Sant Miquel Arcàngel, juntament amb el volteig de campanes i les 21 salves que es dispararan, anunciant la festa.

El 29 de setembre, Burjassot celebrarà la festivitat de Sant Miquel Arcàngel, la qual començarà, a les 9 h, amb una despertà que circularà pel recorregut habitual de la processó i que estarà amenitzada per l’Agrupació Musical Los Silos. Després del tret de les 21 salves que anunciaran la festivitat de la Mare de Déu de la Cabeza, a les 20 h, tindrà lloc la Missa en honor a Sant Miquel Arcàngel, titular de la Parròquia. L’eucaristia serà cantada pel Cor Ciutat de Burjassot. A continuació, tindrà lloc la processó en honor a Sant Miquel, pel recorregut habitual.

El dimecres 30 de setembre, Burjassot clarejarà d’hora per començar a celebrar el Dia de la Patrona. Ho farà a les 8 h, amb un espectacle pirotècnic en la Plaça de l’Ajuntament. A les 10.30 h, començarà la recollida de les clavariesses de la Mare de Déu de la Cabeza, les quals acompanyades dels seus cirials i de la música de l’A. M Los Silos es dirigiran a la Parròquia de Sant Miquel Arcàngel on, a les 12 h, començarà la solemne missa en honor a la Mare de Déu de la Cabeza. A continuació, les clavariesses faran la seua tradicional visita a la Llar Sequera per a, a les 14.30 h, acudir a la Plaça d’Emilio Castelar. Serà allí on es dispare una grandiosa mascletà, en honor a la Patrona, a càrrec de la Pirotècnia Ricasa, amb la col·laboració de l’Ajuntament de Burjassot.

A la vesprada, a les 20 h, començarà la solemne processó. De nou enguany, les imatges de Sant Roc i de Sant Miquel acompanyaran, com es feia antany, la Patrona en el seu multitudinari recorregut pels carrers de Burjassot. Clavaries, autoritats i fidels, acompanyats tots de l’A. M Los Silos circularan pel recorregut habitual, que finalitzarà en l’Ermita de Sant Roc. La Festivitat de la Mare de Déu de la Cabeza culminarà amb la Pujà de Sant Roc a l’Ermita, a partir de les 23 h.